MT Il-Ġurnal Uffiċjali tal-Unjoni Ewropea C 138/19

Rapport Finali tal-Uffiċjal tas-Seduta (1)

Karta Mingħajr Karbonju – Adozzjoni mill-ġdid fir-rigward ta' Bolloré

(Każ COMP/36.212)

2011/C 138/07

Dan il-każ jikkonċerna l-adozzjoni mill-ġdid ta' deċiżjoni vis-à-vis l-kumpanija Bolloré. Fl-2001, il-Kummissjoni adottat deċiżjoni li fiha sabet li Bolloré u impriżi oħra ħadu sehem f'kartell ta' ffissar tal-prezzijiet u ishma tas-suq fis-settur tal-karta mingħajr karbonju bi ksur tal-Artikolu 101 TFUE (2). Id-deċiżjoni sabet li Bolloré hija responsabbli għall-ksur minħabba l-involviment dirett tagħha fil-kartell kif ukoll minħabba r-responsabbiltà tagħha bħala kumpanija possedenti ta' Copigraph fiż-żmien tal-ksur (3).

Bolloré ressqet rikors quddiem il-Qorti Ġenerali (“QĠ”) fejn ilmentat, inter alia, li l-Kummissjoni kisret id-dritt tas-smigħ tagħha minħabba li d-Dikjarazzjoni ta' Oġġezzjonijiet żammitha responsabbli biss minħabba r-responsabbiltà tagħha bħala kumpanija possedenti u mhux minħabba l-involviment dirett tagħha. Il-Qorti Ġenerali ċaħdet l-appell ta' Bolloré (4). Sussegwentement Bolloré appellat minn din is-sentenza quddiem il-Qorti tal-Ġustizzja Ewropea (“QĠE”).

Il-QĠE sabet li d-drittijiet tad-difiża ta' Bolloré ġew miksura “dwar punt wieħed essenzjali”. Skont il-Qorti, il-Qorti Ġenerali kienet żbaljata li ma waslet għal ebda konklużjoni legali mis-sejba tagħha li d-drittijiet tad-difiża ta' Bolloré ma kinux ġew rispettati. B'mod partikolari, il-Qorti kkunsidrat li, f'dawn iċ-ċirkustanzi, ma kienx possibbli li jiġi eskluż li d-deċiżjoni fl-intier tagħha kienet ibbażata fuq l-imġiba li dwarha Bolloré ma setgħetx tiddefendi ruħha (5).

Fil-15 ta' Diċembru 2009, il-Kummissjoni ħarġet Dikjarazzjoni ġdida ta' Oġġezzjonijiet lil Bolloré, fejn qieset li l-kumpanija hija responsabbli kemm minħabba l-parteċipazzjoni diretta tagħha fil-kartell kif ukoll minħabba l-kapaċità tagħha bħala kumpaniji possedenti preċedenti ta' Copigraph.

Il-parti rċeviet aċċess għall-fajl permezz ta' żewġ CD-ROMs fit-22 ta' Diċembru 2009.

Fis-17 ta' Marzu 2010 saret seduta orali.

Bolloré ddikkjarat li d-drittijiet ta' difiża tagħha ġew miksura fir-rigward tal-prinċipju ta' ne bis in idem u minħabba d-dewmien eċċessiv tal-proċedura. Għall-kuntrarju ta' Bolloré, jien ma nikkunsidrax li l-adozzjoni mill-ġdid tad-deċiżjoni tal-Kummissjoni wara l-annullament tal-QĠE tkun tikkostitwixxi ksur tal-prinċipju ta' ne bis in idem. Fil-każ ta' PVC II, il-QĠE kkjarifikat li l-prinċipju ta' ne bis in idem“ fih innifsu ma jipprekludix it-tkomplija tal-proċedimenti fir-rigward tal-imġiba antikompetittiva fejn l-ewwel deċiżjoni kienet ġiet annullata minħabba raġunijiet proċedurali mingħajr ma ngħatat ebda sentenza dwar is-sostanza tal-fatti allegati”. (6) Il-Qorti annullat l-ewwel deċiżjoni tal-Kummissjoni f'dan il-każ minħabba ksur tad-dritt tas-smigħ ta' Bolloré, jiġifieri għall-ksur ta' rekwiżit proċedurali essenzjali. Madankollu, il-Qorti m'għamlet l-ebda sejbiet sostantivi.

It-tieni nett, jien ma naqbilx mal-argument ta' Bolloré li d-dewmien tal-proċedimenti tal-Kummissjoni huwa eċċessiv u għalhekk li għalhekk jikser l-Artikolu 6 tal-Konvenzjoni Ewropea dwar id-Drittijiet tal-Bniedem u tal-Artikolu 41 tal-Karta tad-Drittijiet Fundamentali tal-Unjoni Ewropea. Il-fatt li għaddew 14-il sena mill-waqfien tal-ksur mhuwiex prova fih innifsu li l-Kummissjoni naqset milli tieħu azzjoni fi żmien raġonevoli. L-appell ippreżentat minn Bolloré kontra l-ewwel deċiżjoni baqa' pendenti quddiem il-Qrati Ewropej għal iktar minn 7 snin. Għalhekk, iktar minn nofs id-dewmien totali tal-proċedura kollha mhuwiex attribwibbli lill-Kummissjoni. Skont il-ġurisprudenza tal-Qrati Ewropej, il-perjodu ta' żmien li matulu l-każ kien pendenti taħt appell quddiem il-qrati ma jistax jiġi kkunsidrat fid-determinazzjoni tal-proċedura quddiem il-Kummissjoni, anke jekk id-deċiżjoni kkontestata finalment ġiet annullata minħabba żball ta' din tal-aħħar (7).

Fi kwalunkwe każ, in-nuqqas li tittieħed azzjoni fi żmien raġonevoli, jekk jiġi ppruvat, ikun jikkostitwixxi raġuni għal annullament biss meta jkun ġie ppruvat li l-ksur ta' dak il-prinċipju jkun affettwa b'mod ħażin l-abilità tal-impriża kkonċernata biex tiddefendi lilha nnifisha (8). Bolloré diġà kienet taf dwar l-oġġezzjoni tar-responsabbiltà tal-kumpanija possedenti mill-ewwel Dikjarazzjoni ta' Oġġezzjonijiet notifikata lil Bolloré fl-2000 filwaqt li l-oġġezzjoni tal-involviment dirett ġiet innotifikata fl-ewwel deċiżjoni tal-2001. Barra minn hekk, Bolloré ddefendiet lilha nnifisha dwar is-sustanza tal-oġġezzjonijiet tal-Kummissjoni fl-appell tagħha quddiem il-Qorti Ġenerali billi kkontestat, fost oħrajn, l-involviment dirett tagħha fil-kartell. B'mod ġenerali, Bolloré ma pprovdiet l-ebda argument konvinċenti biex turi li d-drittijiet tagħha tad-difiża ġew affettwati b'mod ħażin minħabba l-proċedimenti amministrattivi mtawla.

Bħala konklużjoni, jien ma nikkunsidrax li d-drittijiet tad-difiża ta' Bolloré ġew miksura fir-rigward tal-punti proċedurali mqajma mill-parti.

Fl-opinjoni tiegħi l-abbozz tad-Deċiżjoni jirrelata biss mal-oġġezzjonijiet li fir-rigward tagħhom il-partijiet ingħataw l-opportunità li jesprimu l-fehmiet tagħhom.

Jien inqis li f’dan il-każ ġie rrispettat id-dritt tas-smigħ tal-parti fil-proċedimenti.

Brussell, il-21 ta’ Ġunju 2010. Michael ALBERS

(1) Skont l-Artikoli 15 u 16 tad-Deċiżjoni tal-Kummissjoni (2001/462/KE, KEFA) tat-23 ta' Mejju 2001 dwar it-termini ta' referenza ta' Uffiċjali tas-Seduta f'ċerti proċeduri dwar il-kompetizzjoni (ĠU L 162, 19.6.2001, p. 21)

(2) ĠU L 115, 21.4.2004, p. 1.

(3) L-Uffiċjal tas-Seduta ta’ dakinhar kien ippreżenta l-informazzjoni dwar il-proċedura li wasslet għall-ewwel Deċiżjoni fir-rapport tiegħu tal-5 ta’ Diċembru 2001 (ĠU C 96, 21.4.2004, p. 39).

(4) Kawżi konġunti T-109/02 et al, Bolloré u oħrajn v il-Kummissjoni, Ġabra [2007] II-947.

(5) Kawżi konġunti C-322/07 et al, Papierfabrik August Kohler u oħrajn v il-Kummissjoni, għadhom mhux ippubblikati fil-Ġabra, paragrafi 34-48.

(6) Kawżi konġunti C-238/99 P et al, Limburgse Vinyl Maatschappij u Oħrajn v il-Kummissjoni (PVC II) [2002] Ġabra I-8375, paragrafi 61 u 62.

(7) Kawżi konġunti C-238/99 P et al, Limburgse Vinyl Maatschappij u Oħrajn v l-Kummissjoni (PVC II) [2002] Ġabra I-8375, paragrafi 202-204. Kawżi konġunti T-305/94, Limburgse Vinyl Maatschappij u Oħrajn v. il-Kummissjoni [1999] Ġabra II-931, ECR II-931, paragrafu 123. Kawża T-57/01, Solvay v il-Kummissjoni [2009] għadha mhix ippubblikata fil-Ġabra, paragrafu 124.

(8) Kawża C-105/04, Nederlandse Federatieve Vereniging voor de Groothandel op Elektrotechnisch Gebied v il-Kummissjoni [2006] Ġabra I-8725, paragrafi 42-43.